Asparagus

**Asparagus** (), **sapersi**, **sepersi**, **saperji**, **akar parsi** atau **akar separuh keras** (nama botani: *Asparagus officinalis*) adalah tumbuhan saka berbatang nipis yang berasal dari daerah timur Mediterranean, tetapi juga tumbuhan asli di kebanyakan negara Eropah, utara Afrika dan barat Asia. Ia juga diklasifikasikan sebagai sayur-sayuran kerana pucuk mudanya (rebung)  yang keluar dari pangkal pokok dari bawah tanah boleh dituai dan dimakan. Ia kaya dengan zat besi, kalsium, fosforus, natrium, kalium, vitamin A dan C dan niasin. 

Di kawasan Asia Tenggara, asparagus ditanam di Malaysia, Indonesia dan Thailand iaitu di kawasan tanah tinggi dan ada juga di kawasan tanah rendah. Malaysia menanam asparagus di kawasan tanah tinggi seperti di Tanah Tinggi Cameron dan Kundasang dengan anggaran keluasan direkodkan sekitar 160-175 hektar setiap tahun. Penanaman asparagus dunia ialah sekitar 150,000 hektar setiap tahun dengan anggaran pengeluaran sebanyak 500,000 metrik tan. Penanaman asparagus paling luas ditanam di kawasan Amerika Utara (52,000 ha) diikuti dengan Eropah (45,000 ha) dan kawasan Asia (20,000 ha) setiap tahun. Tanaman asparagus di Asia Tengara paling luas diusahakan di Thailand (1,800 hektar/tahun) iaitu 85% adalah pengeluaran asparagus hijau dan 15% asparagus putih. Di Indonesia, kawasan seluas 1,000 hektar asparagus ditanam setiap tahun iaitu 60% untuk asparagus hijau dan 40% asparagus putih.

## Penamaan
Nama-nama *sapersi* (Jawi: ), *sepersi*, *saperji* dan *akar parsi* meminjam dari kata bahasa Belanda *asperge* serapan bahasa Perancis turunan kata Latin *asparagus*; kata *akar parsi* ini hasil pertindihan dengan kata "Parsi" yang disangka sama makna.
 Perkataan bahasa Latin *asparagus* turut diserapkan terus sebagai istilah moden melalui bahasa Inggeris. 

Nama *akar separuh keras* tercatat dalam kamus dwibahasa Wilkinson 1932 (dieja *akar sa-paroh kĕras*) daripada kefahaman setempat terhadap cara memakan sayur diperkenalkan ini yang "hanya separuh sahaja dimakan" (*only half is eaten*).

## Ciri-ciri morfologi

Asparagus mempunyai 'lembing' tegak ke atas (pucuk dari mahkota bawah tanah) yang boleh tumbuh sehingga 2 meter tinggi. Daun asparagus halus berbentuk seperti jarum dari batang yang tidak bercabang. Bunga asparagus ialah unisexual, kecil, berbentuk tiub kampanulat dan menghasilkan buah kecil seperti beri, berwarna hitam dalam 1-6 biji benih. Apabila ia sedang ingin berbunga, braktea atas kepala-lembing bercabang ke batang dengan pelepah lembut, yang dinamakan 'paku sisik'. Bahagian yang boleh dimakan ialah pucuknya setelah dimasak.

## Sejarah perubatan
Ditemui oleh orang Greek yang tumbuh sepanjang pantai di timur Mediterranian, asparagus telah ditanam oleh orang Rom pada tahun 200 SM. Walaupun begitu, terdapat lukisan makam Mesir kuno mengenai asparagus dari tahun 4000 SM, dan menjadi petunjuk yang ia telah digunakan untuk penyakit kencing dan :en:deworming. Semasa zaman Pembaharuan asparagus digunakan sebagai afrodisiak dan telah diharamkan dari dapur biara untuk rahib perempuan. Dalam bukunya *Herba Lengkap* (1653) Nicholas Culpeper menasihati ia 'meningkatkan nafsu badan dalam lelaki atau wanita, apapun telah ditulis dengan sebaliknya'. Dalam manual cinta Arab *Taman Wangian* oleh Sheikh Nefzaoui (diterjemahkan pada 1880), ia telah ditulis bahawa dia yang memakan hidangan ini setiap hari akan mendapati ia peransang untuk kemahuan berahinya. Kemudiannya, Theodoor Henrick van de Velde (1873-1937), ahli perubatan Belanda, ahli ginekologi dan seksologi, juga mengangkat asparagus sebagai satu afrodisiak.

## Khasiat
Kandungan pemakanan asparagus adalah berbeza antara asparagus hijau dan asparagus putih. Setiap 100 gram asparagus hijau mengandungi 92 g air, 2.8 gm protein, 0.2 gm lemak, 2.2 g karbohidrat, 980 IU vitamin A, 0.23 g vitamin B, 2.2 mg niasin dan 52 mg fosforus serta 132 kJoule tenaga. Kandungan zat pemakanan asparagus putih lebih rendah sedikit. Berat setiap 1,000 biji benih asparagus bersamaan 40 gram. 

Bagi mereka yang menghadapi masalah kulit yang berpunca daripada pengumpulan asid yang berlebihan dalam darah seterusnya menyebabkan wujudnya masalah-masalah kulit seperti jerawat atau kudis, asparagus merupakan jawapan yang tepat bagi mereka. Ini kerana kandungan alkali yang tinggi dalam jus asparagus boleh mengatasi masalah-masalah kulit.

## Penanaman
Penanaman asparagus menggunakan biji benih perlu disemai terlebih dahulu dalam tapak semaian. Pembiakan menggunakan kaedah lain seperti keratan, kultur tisu didik dan sebagainya kurang berjaya. Disyorkan memilih varieti asparagus yang mampu menghasilkan hasil tinggi, rintang penyakit dan mendapat permintaan pasaran terbaik. Penyediaan kawasan atau tanah disyorkan dengan membina batas tanaman diatas tanah yang digembur dan pastikan mempunyai saliran yang baik untuk mengelakkan banjir. Benih yang siap sedia ditanam dengan jarak 1.5 meter x 0.3 meter. Pembajaan dengan NPK 15:15:15 bersama baja organik dengan kadar disyorkan adalah penting untuk memastikan pengeluaran tunas dan mempunyai sistem pengairan sempurna. Kawalan rumpai mesti dijalankan dengan manual (cabut dengan tangan atau tajak) bagi menggalakkan pertumbuhan pucuk dan mengurangkan persaingan. Elakkan menggunakan racun rumpai di kawasan penanaman asparagus. 

## Penyakit dan perosak
Di Malaysia, tanaman asparagus diserang bintik daun pada bahagian daun oleh kulat *Stemphylium botryosum*, *Cercospora parangi* atau *Phoma asparagi*. Busuk akar lembayung terjadi akibat kulat bawah-tanah *Helicobasidium purpureum* dan membunuh gelangan akar pokok.

Kawalan perosak dibuat dengan semburan racun kulat seperti Mancozeb pada kadar disyorkan. Penyakit layu Fusarium (*Fusarium spp*) menyerang terutama di kawasan lembab dan terlalu kerap membuat tuaian berlebihan. Kekurangan nutrien baja juga boleh menyebabkan berlakunya serangan layu fusarium. Amalan pertanian baik seperti disyorkan dapat mengelak serangan penyakit ini. 

## Penuaian
Pucuk atau tunas asparagus akan dipetik sebaik sahaja mencapai ketinggian 16-25 cm dari paras tanah. Asparagus hijau terjadi apabila pucuk yang keluar dibiarkan terdedah kepada cahaya matahari dan asparagus hijau diperolehi dengan menimbus pangkal pokok dengan tanah. Lazimnya asparagus putih berada dalam tanah dan mempunyai saiz batang lebih besar berbanding dengan asparagus hijau.

Penuaian asparagus dijalankan selepas 12 minggu (3 bulan) penanaman dengan syarat pertumbuhan pokok subur dan banyak tunas asparagus muncul sepanjang tahun. Penuaian mesti mempastikan 'pokok ibu' atau pokok induk sentiasa subur dan meninggalkan 3-5 tunas untuk dijadikan pokok. Pemotongan dengan pisau tajam sepanjang 18-25 cm dari paras tanah untuk asparagus hijau. Bagi asparagus putih, potongan sepanjang 10 cm dari pangkal pucuk muncul bermula di permukaan tanah. Kambus balik pangkal rumpun tanaman asparagus selepas menuai. Kajian ahli agronomi mendapati purata hasil asparagus adalah dalam lingkungan 1.5 - 1.8 mt/ha di Malaysia, 2.1 mt/ha di Indonesia, 4.4 mt/ha di Thailand. Purata penghasilan asparagus di seluruh dunia adalah sekitar 3 mt/ha. 

## Pengendalian lepas tuai
Pucuk asparagus yang dituai masih aktif mmenjalani proses respirasi menyebabkan ianya perlu dipasarkan segera atau terus dimasukkan ke dalam bilik sejuk untuk mengekalkan kesegarannya. Penyimpanan asparagus dalam keadaan suhu sejuk 2 darjah celsius dengan kelembapan yang tinggi mampu mengekalkan kesegarannya selama 4 minggu. Tanaman asparagus di Malaysia memerlukan perhatian khusus jika hendak di perluaskan. Harga asparagus hijau di Kundasang Sabah adalah sekitar RM 50 - RM 60.00 sekilogram dan Asparagus Putih dalam lingkungan RM 60.00-RM89.00 sekilogram.

## Galeri

Fail:Yummy Greenz.jpg|Asparagus kukus dengan kekacang pine
Fail:Wild-asparagus88.JPG|Asparagus liar digaul dengan bawang putih, naam plaa dan kicap
Fail:Asparagus officinalis dewdrop.JPG|Asparagus officinalis dengan embun
Fail:Asparagus3.JPG|Tiga jenis asparagus. Asparagus putih, hijau dan liar (*[https://ornithogalum.com Ornithogalum] pyrenaicum* atau "asparagus mandi")


## Rujukan

### Sumber-sumber
* 

## Bacaan lanjut
* Vegetables: Plant Resources of SEA Region terbitan PROSEA.

## Pautan luar
* Asparagus - Grow It Eat It/ Tanam Makan . University of Maryland.
*